Uiteenlopende reaksie op regering se luiperdjag-kwotaArgieffoto: https://en.wikipedia.org Die departement van omgewingsake se omstrede aankondiging vroeër vandeesmaand dat sewe luiperds vanjaar in Suid-Afrika gejag mag word, het uiteenlopende reaksie tot gevolg gehad. Terwyl sommige meen die departement se aankondiging is ŉ verdere bedreiging vir dié roofdier se bestaan, sê ander weer dat daar genoeg navorsing is om aan te dui dat die luiperdbevolking volhoubaar genoeg is om die kwota te regverdig. Albi Modise, woordvoerder van die departement, het gesê dié nuwe kwota vervang die vorige twee jaar se kwota wat luiperdjag verbied het. Vyf mannetjieluiperds mag vanjaar in Limpopo gejag word en twee in KwaZulu-Natal. Die luiperds moét sewe jaar of ouer wees. “Dit is belangrik om kennis te neem dat die jag van luiperds slegs onderneem word in spesifieke jaggebiede waar wetenskaplike inligting aandui dat daar stabiele luiperdsyfers is,” het Modise gesê. Volgens die departement het die Suid-Afrikaanse Nasionale Biodiversiteitsinstituut (Sanbi) verslae van die Nasionale Luiperd Moniteringsprojek sowel as ander insette oor luiperdgetalle in ag geneem voordat hy die aanbeveling oor die kwota gemaak het. Sanbi het voorgestel dat die kwota geïmplementeer word in samewerking met onder meer die volgende riglyne: Die voortslepende bedreiging van die ongereguleerde handel in luiperdvelle deur religieuse groepe moet dringende aandag geniet aangesien beskikbare bewyse aandui dat die impak hiervan baie erger is as dié van trofeejag; en dat geen trofeejag moet plaasvind in omgewings waar luiperdgetalle afneem of waar daar nie genoeg wetenskaplike data bestaan oor luiperdgetalle nie. Michele Pickover van die EMS-stigting, het aan die Conservation Action Trust (CAT) gesê dat die bestaande wette en regulasies nie voldoende is om aandag te gee die talle bedreigings wat luiperds in die gesig staar nie. Pickover meen die departement se besluit is baie beperk en hoogs debatteerbaar. “ŉ Twee jaar moratorium is nie genoegsame tyd vir die nadelige en onvolhoubare effekte van trofeejag om omgeswaai te word nie en vir die effekte om ordentlik gemeet te word nie. Trofeejag is ŉ bedreiging vir hulle [luiperds] se voortbestaan en het ŉ negatiewe impak op hulle bewaringstatus,” het Pickover gesê. Musa Mntambo, woordvoerder van Ezemvelo KwaZulu-Natal Wildlife, het egter gesê hulle doen elke jaar ŉ luiperdmoniteringsprogram in samewerking met Panthera, ŉ bewaringsorganisasie met spesifieke fokus op groot katte. “Die metode van die studie is geskoei op gegronde wetenskaplike navorsing en daarom is ons oortuig dat die luiperdbevolking in sekere dele van die provinsie stabiel is. Ons beskou dit dus as volhoubaar dat twee luiperds in KwaZulu-Natal gejag word – dit is gegrond op ons moniteringsprogram.” het Mntambo gesê. Mntambo het verder gesê dat persone wat aansoek doen vir permitte ŉ aanlyneksamen moet aflê om hul bevoegdheid om ŉ mannetjieluiperd ouer as sewe jaar te identifiseer, te toets. “Dit is aangetoon dat die skiet van mannetjies ouer as sewe jaar geen negatiewe impak op die populasie sal hê nie,” het Mntambo gesê.